El CEIP José MªBoquera participa en un projecte educatiu europeu per a la docència de les matemàtiques
22 de Noviembre de 2017

Carcaixent

Dos mestres del CEIP José Mª Boquera Oliver de Carcaixent, Elena Ases (tutora de 6é de Primària) i Susi Hernández (especialista d’Anglés), han assistit a la primera reunió transnacional del projecte Erasmus+ KA201 ‘Raising attainment using SOLE in Mathematics for 11-12 year old learners’ del qual forma part este centre, junt amb altres 5 escoles de la província de València, cinc de la ciutat de Glasgow (Escòcia) i cinc de Varsòvia (Polònia). El projecte proposa una nova metodologia per a treballar les matemàtiques a l'escola basada en l'anomenat 'SOLE' (Entorns d'aprenentatge autoorganitzats, en anglès) on es planteja una 'gran pregunta' a l'alumnat i ells, organitzats en xicotets grups o de manera individual, han d'investigar utilitzant les noves tecnologies per trobar la resposta.

La setmana passada es va celebrar a Glasgow, des d’on es coordina el projecte, una primera reunió per tal d’aprofundir en la metodologia SOLE i formar els grups de treball internacionals que durant 3 cursos escolars col·laboraran en la implantació experimental d’esta metodologia basada en les experiències del professor Sugata Mitra, professor de la Universitat de Newcastle al Regne Unit.

Les dos mestres del José Mª Boquera van visitar l’escola pública Sacred Heart de Glasgow on, junt amb el seu grup de treball format també per una mestra escocesa i dos mestres polonesos de Szkola Podstawowa nr. 234 de Varsòvia, van posar en pràctica durant una jornada escolar esta metodologia amb l’alumnat de P6. Allí també van mostrar els vídeos de presentació elaborats per l’alumnat de 6é de Primària del CEIP José Mª Boquera Oliver on expliquen els llocs de Carcaixent més emblemàtics.

Les docents obsequiaren la directora del col·legi Sacred Heart, Mrs González, la tutora de P6, Mrs Docherty, i Mrs Lesley Atkins, del Glasgow City Council International Education Officer- British Council Ambassador, amb una bossa amb diverses publicacions de Carcaixent, obsequi del consistori.

En esta primera reunió s’han establert els contactes i les idees generals per treballar este curs 2017-2018. A partir d'ara l'alumnat de 6é del José MªBoquera col·laborarà amb els alumnes d'Escòcia i Polònia en la plataforma eTwinning per intercanviar les seues experiències en la pràctica de SOLE. Este espai també els donarà l'oportunitat de conèixer altres realitats i millorar la seua competència tant matemàtica com comunicativa en anglès.